b'\n_START_ARTICLE_\nEesti Noored\n_START_SECTION_\nAsutamine\n_START_PARAGRAPH_\nSama nimetusega noorte \xc3\xbchendorganisatsiooni moodustamine skautidest ja noorkotkastest oli tegelikult planeeritud juba Eesti Vabariigis enne 1940. aastat, kuid j\xc3\xa4i siis alanud n\xc3\xb5ukogude okupatsiooni t\xc3\xb5ttu teostamata. _NEWLINE_Eesti Noorte organisatsioon kutsuti ellu v\xc3\xa4idetavalt toonase tuntud spordimehe Gustav Kalkuni algatusel ning oma 1940. aastal katkestatud tegevust j\xc3\xa4tkasid selles osakondade juhatajate ja allorganisatsioonide juhtidena paljud endised skaudi- ja noorkotkaste juhid._NEWLINE_Eesti Noored asutati ametlikult 1942. aasta septembris. 1943. aasta m\xc3\xa4rtsis ilmus juba k\xc3\xb5igis eesti ajalehtedes \xc3\xbcleskutse, kus k\xc3\xb5igil eesti noortel soovitati astuda noorteorganisatsiooni Eesti Noored liikmeks. \xc3\x9cldiselt leidis \xc3\xbcleskutse vastukaja, kuid algul oli noorte suhtumine sakslaste v\xc3\xa4rbamisaktsioonidesse veel \xc3\xbcsnagi leige. Suhtumine muutus siiski kardinaalselt 1944. aasta algul.\n_START_SECTION_\nLiikmed\n_START_PARAGRAPH_\nEesti Noorte organisatsiooni v\xc3\xb5isid astuda 10\xe2\x80\x9317 aasta vanused noored. Tegevus toimus kahes vanuser\xc3\xbchmas: 10\xe2\x80\x9313- ja 14\xe2\x80\x9317-aastased. Noorteorganisatsiooni liikmeskonnaks on hinnatud kuni 20 000, kuid t\xc3\xa4psed andmed pole teada.\n_START_SECTION_\nT\xc3\xb6\xc3\xb6korraldus\n_START_PARAGRAPH_\nVabatahtlikest noortest moodustati n\xc3\xa4iteks tulet\xc3\xb5rjesalku, organiseeriti aktiivselt esmaabi- ja \xc3\xb5hukaitse abiteenistusi. Moodustati valveteenistuste gruppe linnavalitsuste ja omakaitse abistamiseks ning v\xc3\xb5eti osa strateegiliste ja kommunaalobjektide valvamisest. Viidi l\xc3\xa4bi esmaabikursuseid. Ka abistasid noored postiteenistust, haiglaid ja kohalikke ajalehetoimetusi. Noored abistasid ka perekondi, kelle liikmed olid rindel, v\xc3\xb5i seotud teiste s\xc3\xb5jaliselt t\xc3\xa4htsate \xc3\xbclesannetega. T\xc3\xbctarlapsed abistasid lasterikkaid peresid ja neid, kus pereisa v\xc3\xb5i -ema 1941. aastal represseeriti._NEWLINE_Eesti Noorte I treeninglaager korraldati 1943. aasta 28. juunist kuni 9. juulini kunagises Noorte Meeste Kristliku \xc3\x9chingu Koitj\xc3\xa4rve noortelaagris Paukj\xc3\xa4rve kaldal. _NEWLINE_1944. aasta veebruaris oli Tallinna piirkonnas astunud mitmesugustesse tagala s\xc3\xb5jalistesse abiteenistustesse 1250 noort. Noorte astumine mitmesugustesse tagalateenistustesse hoogustus oluliselt 1944. aasta kevadel, eriti aga p\xc3\xa4rast Eesti linnadele tehtud \xc3\xb5hur\xc3\xbcnnakuid. Ajal, mil rindejoon oli Narva j\xc3\xb5ele peatuma j\xc3\xa4\xc3\xa4nud ja Eestit \xc3\xa4hvardas taasokupeerimine Punaarmee poolt, muutus noorte suhtumine s\xc3\xb5jalistesse abiteenistustesse oluliselt positiivsemaks.\n_START_SECTION_\nL\xc3\xa4hetamine Saksamaale\n_START_PARAGRAPH_\n1944. aastal algas noorte l\xc3\xa4hetamine s\xc3\xb5jalise tubliduse laagritesse (Wehrert\xc3\xbcchtigungslager) Saksamaale, kus valmistati ette noortejuhte lennuv\xc3\xa4e abiteenistusse v\xc3\xb5etavate noorte v\xc3\xa4lja\xc3\xb5ppeks. Esimene 108 vabatahtlikust koosnev grupp saadeti Ida-Preisimaale 20. aprillil 1944. Teine grupp umbes 120 poisiga viidi mai l\xc3\xb5pul Poolasse. Kolmas, umbes 150 eesti poisist koosnev grupp saadeti K\xc3\xb6nigsbergi l\xc3\xa4hedale.\n_START_SECTION_\nRiietus ja s\xc3\xbcmboolika\n_START_PARAGRAPH_\nOrganisatsiooni s\xc3\xbcmboliks oli rombikujuline m\xc3\xa4rk, kus eesti rahvusv\xc3\xa4rvide taustal oli kujutatud ristatud m\xc3\xb5\xc3\xb5k ja viljapea._NEWLINE_Poistel suvevorm oli tumesinine pagunitega pluus ja mustad l\xc3\xbchikesed p\xc3\xbcksid pruuni nahkrihmaga. Peakate oli tumesinine pilotka. Pluusil kanti rukkilillesinist kaelar\xc3\xa4tti, jalas tumehalle p\xc3\xb5lvikuid. Talvevorm oli sinine suusam\xc3\xbcts, suusapluus ja suusap\xc3\xbcksid suusa- v\xc3\xb5i tanksaabastega. Villaseid sokke kanti p\xc3\xbckste peal. Suusapluusi all kanti suvepluusi kaelar\xc3\xa4tikuga._NEWLINE_T\xc3\xbctarlaste ajutiseks vormiks oli tumesinine sirgel\xc3\xb5ikeline voldiga seelik ja tumesinine pluus kahe rinnataskuga. Pluusil kanti valget kaelar\xc3\xa4tikut ja m\xc3\xa4rki kanti vasaku tasku voldil. Juhi tunnuseks oli valge vilen\xc3\xb6\xc3\xb6r. Hellakese seelik oli pluusi k\xc3\xbclge n\xc3\xb6\xc3\xb6bitav. Malevajuhi vormiks oli tumesinine sirgel\xc3\xb5ikeline seelik, valge pluus ja tumesinine jakk.\n_START_SECTION_\nMeedia ja kultuur\n_START_PARAGRAPH_\nEesti Noorte peastaap andis 1944. aastal v\xc3\xa4lja 6 numbrit kuukirja Eesti Noored, mille tr\xc3\xbckiarv oli 10 000. Lisaks ilmus "Eesti Noorte kalender-k\xc3\xa4siraamat 1944".'